**Pályázat az ELTE TTK HÖK Sportbiztosi tisztségére**

Készítette:

Hegedűs Endre

2009.06.29.

Tisztelt Küldöttgyűlés!

**Bemutatkozás:**

Hegedűs Endre vagyok, 2006 óta az ELTE TTK alkalmazott matematikus hallgatója, 2007 óta a matematika SZACS aktív tagja, a 2008/2009-es tanévben az ELTE TTK HÖK Sportbiztosa.

**Program:**

* Általános teendők:

Az elmúlt évben sok változás ment végbe az ELTE sportéletében. Megalakult az ELTE SE illetve a Sport Kft is. Rengeteg az újdonság, amit a hallgatókkal meg kell ismertetni. A már említett ELTE SE fogja össze az sportolóinkat, sportösztöndíjasaink szakosztályokat kaptak. Önálló jogi személyként a csapatok támogatásával és sportrendezvények szervezésével várhatóan fel fogja lendíteni az egyetemi szabadidős sportot, amiben a kari sport referenseknek nagy szerepük van.

A másik nagy változás a Sport Kft megalakulása, ami szintén önálló jogi személyként az egyetemi sportlétesítményeket hivatott felügyelni és karban tartani. Míg az ELTE SE tisztségviselőiben kötődik a Hallgatói Önkormányzathoz, a Sport Kft-ről ez már nem mondható el, így nagyobb odafigyelést igényel hallgatói részről.

Karon belül nagyon fontosnak érzem a sportösztöndíjasaink, csapataink eredményeinek nyomon követését, publikációját a megfelelő fórumokon.

Megválasztásom esetén feladatom lesz egy alkalmas utód kiképzése.

* Rendezvények:

5vös 5km: Az elmúlt év egyik legnagyobb sikerének érzem. Megdupláztuk a résztvevők számát, színvonalasabb lett a díjazás, új programokat valósítottunk meg. Ez köszönhető segítőtársaimnak, Horváth Ákosnak és Székely Mózesnek akik már rég óta érdekeltek a futóversenyben és nagyon jó kapcsolatot sikerült kialakítanom velük. 2009 szeptemberében az újítások megtartásával szeretnénk tovább fejleszteni a rendezvénysorozatot. Az előzetes megbeszélések alapján a következő alkalom 2009 szeptember 22-én 5 óra 5 perckor lenne.

Lágymányosi Focibajnokság: Ez a rendezvény is kisebb-nagyobb változásokon ment át az elmúlt egy évben. Kibővült a csapatok száma, az első és másod osztály a Mérnök utcai salakos pályáról átköltözhetett a JÁG műfüves pályáira, ennek plusz költségét pedig az egyetem nagyobb mértékű támogatásának köszönhetően szeptembertől nem a csapatokra kell ráterhelnünk. A rendezvény két szervezőjével Bosnyák Norberttel és Kutrucz Tamással jó kapcsolatot ápolok. Az eddigiekben vállaltam a bajnokság pénzügyeinek intézését, a pályázatok megírását és elszámolását. Ezt szeretném továbbra is csinálni.

Kocsmai Küzdősportok: A még mindig töretlen sikerű rendezvénysorozatot a továbbiakban is meg kívánjuk rendezni. Bár szeptembertől valószínűleg már nem én fogok ott ülni minden kedd este, a pénzügyek intézése a pályázatok megírása és elszámolása továbbra is az én feladatom lesz.

Lágymányosi síparty: 2009 januárjában volt az első sítúra, amit a három Lágymányosi HÖK és a TTK Hallgatói Alapítvány közösen szervezett. A rendezvényt sikeresnek értékeltem és meg kívánjuk szervezni 2010-ben is. Először szerveztem síelést (sőt először síeltem), de azt hiszem sikerült annyi tapasztalatra szert tennem egy külföldi út alatt, hogy a következő alkalommal zökkenőmentesre fog sikerülni.

Paintball: 2008 nyarán egy kisebb csapattal vettünk paintball felszereléseket, és alkalmat szerettünk volna adni igazán olcsó lövöldözésre, azonban ez a tervünk sokáig nem tudott megvalósulni. Mostanában kezd valami kialakulni ebből és szeretném aktív tagjaként támogatni ennek a fellendülését.

Egyéb: A nagyobb rendezvényeken, mint például az Őszi Utcabál, LEN, Beach Party, sportprogramokat szerveztem a hallgatóknak, illetve kiköltöztettem a Kocsmai Küzdősportokat is. Bár az érdeklődés nem volt túl nagy a nappali szabadidős sportokra, azt gondolom a lehetőséget meg kell adni a továbbiakban is.

* Egyéb kötelezettségek:

A hallgatók kérdéseire rendszeresen válaszolok, a sportösztöndíjhoz szükséges igazolásaikat hitelesítem. A sportbizottsági üléseken aktívan részt veszek, a sport és kulturális pályázati kiírásra beérkező sportpályázatokat felelősen elbírálom. A hallgatók pályázatainak megírásában segítek. Segítőim jutalmazásáról a jutalomkeret pályázaton gondoskodok.

Eme jó szokásaimat a továbbiakban is meg kívánom tartani.

Köszönöm, hogy elolvastad a pályázatomat!

Üdvözlettel:

Hegedűs Endre

2009.06.29.